DA publiseer bewyse van US-rektor se aanval op moedertaalonderrig | Maroela Media
Die Demokratiese Alliansie (DA) publiseer vandag die volle rekord van getuienis wat ingesamel is tydens oudregter Burton Fourie se ondersoek oor die rektor van die Universiteit Stellenbosch (US), prof. Wim de Villiers, se pogings om 'n regter van die grondwetlike hof, Edwin Cameron, te oorreed om 'n nominasie te aanvaar om die universiteit se volgende kanselier te word.
Dr Leon Schreiber, DA-LP en kiesafdelingshoof in Stellenbosch, het gesê die getuienis toon dat De Villiers inderdaad deurlopend gesprekke gevoer het met Cameron – en selfs een keer 'n geheime ontmoeting met Cameron gehad het – terwyl De Villiers 'n respondent was in die grondwetlike hofsaak oor die afskaffing van Afrikaans as 'n gelyke onderrigtaal aan die US.
Kort ná die reeks gesprekke tussen De Villiers en Cameron, het Cameron die uitspraak gelewer wat moedertaalonderrig in inheemse tale aan die US keelaf gesny het.
Die getuienis wat die DA vandag publiseer, kom nadat die US aanvanklik op 'n onwettige wyse probeer het om dit van die publiek weg te steek. Dit het die DA genoop om met 'n hofsaak te begin, met die Wes-Kaapse hooggeregshof wat gelas het dat die US geen reg het om die getuienis geheim te hou nie.
Die DA is veral bekommerd oor die roekelose en neerhalende opmerkings wat De Villiers tydens sy onderhoud met Fourie oor moedertaalonderrig gemaak het. De Villiers verwys onder andere na "Gelyke Kanse en mense wat hulle ondersteun en die media – Afrikaanse media" as 'n "groep wat 'n pre-1990 provinsiale insulariteit nastreef". Hy verwerp ook die behoefte onder miljoene Afrikaanssprekendes om hul grondwetlike reg op moedertaalonderrig uit te oefen as 'n "geloofsaak" en 'n "saak van die Evangelie."
"Dit is tog totaal verregaande dat die rektor van 'n universiteit aanvoer dat hy so onbevoeg is dat hy nie eers weet wie op die grondwetlike hof dien nie. Soos sy eie WhatsApp-boodskap duidelik bewys, was De Villiers ten volle bewus van Cameron se betrokkenheid by die saak oor Afrikaans," het Schreiber bygevoeg.
"Die DA glo dat ons 'n sterk saak sal hê indien ons die Fourie-verslag op hersiening neem, en ons behou ons reg voor om dit te doen. Maar die realiteit is dat die uurglas besig is om vinnig leeg te loop vir moedertaalonderrig, ook aan die US. Daar is eenvoudig nie meer tyd vir hofsake wat jare lank sloer nie.
"Wat eerder nou nodig is, is dat elke persoon wat glo in die waarde van moedertaalonderrig opstaan en daarop aandring dat die US begin om Afrikaanse studente net so waardig te ag as Engelssprekende studente. En die DA gaan in die heel voorste linie hiervoor veg. Die US se reëls stipuleer dat die taalbeleid volgende jaar hersien moet word, en die DA is reeds besig om voorbereidings te tref vir 'n historiese en ongekende politieke veldtog om te eis dat Afrikaans gelykgestel word met Engels aan die US."
Schreiber sê elke persoon wat glo dat Afrikaanse studente se regte net so belangrik is soos die regte van Engelse studente, met die party sal hande vat vir die geveg wat voorlê in Stellenbosch.
Die dokumente is hier, hier, hier, hier, hier, hier, hier en hier beskikbaar.
Wel Afrikaans sal nooit weer terugkeerna Stellenbosch nie
maar die onderkruiper bly nog .
In hierdie aangeleentheid het die DA my volle ondersteuning! Hopelik ALLE Afrikaanssprekendes want as ons handjies gevou sit gaan ons mooi en kosbare taal spoedig in die niet verdwyn. Tsek DeVilliers! Hy moet afgedank word en sy naam moet nooit weer ivm US gehoor word nie.
Slim Wim is aangestel met die vooropgestelde taak om Afrikaans te vernietig by US.
Soos die spreekwoordelike Trojaanse perd … was Wim oënskynlik 'n wit Afrikaanse omie wat die Boere sou gerusstel (dit kon 'n Swart Zimbabwiër gewees het?).
Maar aan die binnekant van die geskenk 'houtperd' het die 'dood' van Afrikaans geskuil!
Wie het Wim se aanstelling 'bewimpel'?
Dít is waar die PRIME EVIL skuil wat AFRIKAANS moet 'vermoor'!
Waar was dr. Schreiber en sy party al die jare toe taalvegters as "regse taalbulle" gebrandmerk is?
Dit klink kompleet of die DA uit 'n diep slaap ontwaak het.
Liewer laat as nooit, maar die koeël is al (amper) deur die kerk in hierdie geval.
Duidelik 'n geval van samespanning tussen die Rektor de Villiers en die Regter Cameron. Bewys dat howe nie onafhanklik is nie. Samespanning = korrupsie. Hofuitspraak moet nietig verklaar word tesame met kriminele vervolging van die 2 menere. Laat hulle ook al die hofonkostes betaal. Die gebeure plaas hulle in dieselfde vragskip van korrupsie as Zuma.